SA1204
Exported from Holy-Writings.com on 2026-07-05 - 1 clipping

雜阿含經 (一二〇四)

如是我聞。 一時佛住舍衞國祇樹給孤獨園。

時有毘闍耶比丘尼。住舍衞國王園比丘尼衆中。 晨朝著衣持鉢。入舍衞城乞食。 食已還精舍。擧衣鉢洗足畢。持尼師壇著肩上。入安陀林 坐一樹下。入晝正受。

時魔波旬作是念。 此沙門瞿曇住舍衞國祇樹給孤獨園。 弟子毘闍耶比丘尼住舍衞國王園比丘尼衆中。 晨朝著衣持鉢。入舍衞城乞食。 食已還精舍。擧衣鉢。洗足畢。持尼師壇著肩上。入安陀林 坐一樹下。入晝正受。 我今當往爲作留難。 即化作年少容貎端正。往至其前

而説偈言 汝今年幼少 我亦是年少 當共於此處 作五種音樂 而共相娯樂 用是禪思爲

時毘闍耶比丘尼作是念。 此何等人欲恐怖我。 爲是人耶。爲非人耶。爲姦狡人耶。 如是思惟已。即得知覺 是魔波旬欲作嬈亂。

即説偈言 歌舞作衆伎 種種相娯樂 今悉已惠汝 非我之所須 若寂滅正受 及天人五欲 一切持相與 亦非我所須 捨一切喜歡 離一切闇冥 寂滅以作證 安住諸漏盡 已知汝惡魔 當自消滅去

時魔波旬作是念。 是毘闍耶比丘尼已知我心。 内懷憂慼即沒不現
-- SA1204 — Taisho Tipitaka (CC0-1.0)